„Mesterek a gyakorlati képzésben”

A helyszíni tapasztalatszerzés alkalmával megállapíthattam, hogy bár a német oktatási rendszer bonyolultabb a magyarnál, de nagyobb lehetőségeket ad a diákoknak a tanulmányok közbeni változtatásra. 

Számomra a legfontosabb, amit tanulmányozni akartam, a német szakoktatás erőssége, a duális szakképzés.

Nagy hangsúlyt fektetnek a képességeknek megfelelő iskola kiválasztására. Már az alsó tagozat elvégzése után a diákok vizsgát tesznek, ami meghatározza, hogy a diák középiskola felső tagozatának melyik típusába nyer felvételt, és ez elejét veszi a nem megfelelő iskolaválasztásnak. Már ezen a szinten elkezdődik a gyengébb képességű diákok felzárkóztatása. Ezt egy speciálisan az ő számukra fenntartott iskolában tehetik meg. Innen a megfelelő kompetenciák megszerzése után bekerülhetnek a szintjüknek megfelelő szakképző iskolába, ahol a képességeiknek, tehetségüknek megfelelő szakma elsajátítása után értékes tagjaivá válhatnak a társadalomnak. Amit nagyon fontosnak tartok, az az, hogy az oktatás ingyenes, még a második, vagy a sokadik szakma megszerzése is.

A legjobb képességű diákok a gimnáziumokba kerülnek, aminek elvégzése után érettségit tehetnek, és bekerülhetnek a felsőoktatásba.

A közepes képességű diákok a szakiskolai oktatásban vehetnek részt. Fontos különbség a hazai oktatási rendszerrel összevetve, hogy a szakiskolába is csak egy bizonyos szint elérése után kerülhetnek be a tanulók, tehát nem automatikus, hogy az általános iskola elvégzése „belépő” a szakiskolába. 

A diákok komolyan veszik a szakma tanulását: mind az elméleti, mind a gyakorlati órákra bejárnak, szinte nincs hiányzás, motiváltak. Ez betudható annak, hogy már az általános iskola jó alapokat ad, a diákok tudatosan készülnek a szakmaválasztásra, valamint annak, hogy tudják, hogy a megfelelő szakmával a jövőjük biztosított. Nagy hangsúlyt fektetnek a pályaorientációra, már egészen korán megismertetik a diákokat a különböző szakmákkal.

A szakképzés duális, azaz az iskola és a vállalkozó köt szerződést a tanuló foglalkoztatására. De a képzés tulajdonképpen három helyszínen zajlik. A vállalkozó veszi fel a tanulót, és ő iskolázza be. Az iskola az elméleti oktatást vállalja, illetve a gyakorlati képzés egy részét. A tanév nagyobb részében a tanuló a vállalkozónál tölti a gyakorlati idejét. 

A képzés fontos résztvevői az ún. üzemen kívüli, vagy más néven üzemek feletti képzőközpontok. Ezeket részben az állam finanszírozza, részben a vállalkozók befizetéseiből tartják fent. Sok tartományban az Ipartestületek, a szakmai ipartestületek is segítenek a finanszírozásban. 

A diákok ösztöndíjat kapnak a teljes képzés során. Ennek egy részét a vállalkozó fizeti, egy részét pedig az állam (abból a bizonyos közös kasszából). A tanulmányi idő előre haladtával a vállalkozóra hárul a több teher (és az állam fizet kevesebbet), ez valószínűleg azért van így meghatározva, mert a felsőbb osztályokban a diákok már többet tudnak segíteni a vállalkozónak, hasznosabb „tagjai” a vállalkozásnak. A vállalkozóknak a jövedelmük bizonyos százalékát be kell fizetniük egy közös kasszába, és ebből a kasszából osztják szét a pénzt a képzőközpontok fenntartására. 

A Müncheni és Felső Bajorországi Kézműves Kamaránál tett látogatásunk során nagyon érdekes adatokat hallottunk. Egyrészt, hogy kötelező a kamarai tagság, így közel nyolcvanezer tagja van a kamarának. Hét szakmacsoportba osztották be a kézműves szakmákat. Sok feladatuk mellett egyik legfontosabb tevékenységük a szakképzés. A szakmunkás tanulók 30%-a a kézműves szektorban tanul, évente 1600 mestervizsgát bonyolítanak le ebben a kamarában. A magyar rendszertől annyiban különbözik a bajor rendszer, hogy itt az iskola elvégzése után rögtön lehet mesterképzésre jelentkezni (a 2004-ben bevezetett törvény alapján). Így a tanuló nem kerül ki az iskolapadból, hanem a tanulmányai folytatásaként továbbtanul. A mesterképzés nappali rendszerű, de mivel a tanuló még nem került ki a munka világába, ez nem is jelent neki hátrányt, mert nem egy jól működő vállalkozást kell ott hagynia egy időre, hanem folytatnia kell az addigi tanulmányait, csak magasabb szinten. A képzés 8 hónapig tart, napi 8 órában. Részei: szakelmélet (igen magas szintű), gyakorlat, gazdasági-, jogi-, könyvelési ismeretek és pedagógia. A szakmunkások 1/3-a tesz mestervizsgát Bajorországban. A mesterlevél megszerzése komoly presztízst jelent a vállalkozói világban. Nagyon fontos eleme a német iskolarendszernek, és itthon is bevezetendőnek tartanám, hogy a mesterlevél megszerzése belépő lehet a (szakirányú) felsőoktatásba. Tehát az a szakember, aki érettségivel nem rendelkezik, de mesterlevéllel igen, az tovább tanulhat a szakmájának megfelelő felsőbb iskolában.

Összességében rendkívül érdekesnek, hasznosnak tartom a tanulmányutunkat, rengeteg új információval lettem gazdagabb.

